Document ID: 32007D0274

ROZHODNUTIE RADY 2007/274/SVV
z 23. apríla 2007
o uzavretí Dohody medzi Európskou úniou a vládou Spojených štátov amerických o bezpečnosti utajovaných skutočností
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej články 24 a 38,
so zreteľom na odporúčanie predsedníctva,
keďže:
(1)
Rada sa na svojom zasadnutí 27. a 28. novembra 2003 rozhodla poveriť predsedníctvo, ktorému pomáha generálny tajomník/vysoký splnomocnenec, aby v súlade s článkami 24 a 38 Zmluvy o Európskej únii začalo rokovania s určitými tretími štátmi s cieľom uzavrieť pre Európsku úniu s každým z nich dohodu o bezpečnostných postupoch pri výmene utajovaných skutočností.
(2)
Predsedníctvo, ktorému pomáha generálny tajomník/vysoký splnomocnenec, po tomto poverení začať rokovania dosiahlo dohodu s vládou Spojených štátov amerických o bezpečnosti utajovaných skutočností.
(3)
Táto dohoda by sa mala schváliť,
ROZHODLA TAKTO:
Článok 1
Dohoda medzi Európskou úniou a vládou Spojených štátov amerických o bezpečnosti utajovaných skutočností sa týmto schvaľuje v mene Európskej únie.
Text dohody je pripojený k tomuto rozhodnutiu.
Článok 2
Týmto sa predseda Rady poveruje určiť osobu splnomocnenú podpísať dohodu s cieľom zaviazať Európsku úniu.
Článok 3
Toto rozhodnutie nadobúda účinnosť dňom jeho prijatia.
Článok 4
Toto rozhodnutie sa uverejní v Úradnom vestníku Európskej únie.
V Luxemburgu 23. apríla 2007

Labels: 12
18
15
5